Parlamentul  României

[image: image1.png]FOMANIA

Nr. 535

AVIZ

asupra propunerii legislative privind reînfiinţarea Comunei Rădeşti, judeţul Galaţi
Cu adresa nr. 430 din 5.11.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind reînfiinţarea Comunei Rădeşti, judeţul Galaţi.

In urma examinării, în şedinţa din data de 19.11.2002, Comisia, cu unanimitate de voturi, a hotărât respingerea din următoarele considerente:

Potrivit art. 5 din Legea nr. 351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, organizarea de noi comune se face prin lege la propunerea consiliului local, în urma consultării prin referendum local a populaţiei din unitatea administrativ – teritorială de la care se preiau localităţile rurale şi a populaţiei din unităţile administrativ – teritoriale la care se alătură respectivele localităţi rurale, pe baza documentaţiei prin care se atestă îndeplinirea condiţiilor minime cuprinse în anexa nr. IV.

La data de 28 aprilie 2002 a fost organizat un referendum în satele care formează comuna Bălăbăneşti, cu excepţia satelor Bălăbăneşti şi Lungeşti, ceea ce înseamnă că nu a fost îndeplinită condiţia necesară cerută de Legea nr. 351/2001, pentru înfiinţarea de comune.

Iniţiativa legislativă nu cuprinde dispoziţii referitoare la modul în care se vor constitui şi vor funcţiona autorităţile administraţiei publice locale ale comunelor Rădeşti şi Bălăbăneşti, până la următoarele alegeri locale, precum şi dispoziţii referitoare la repartizarea între cele două comune a veniturilor şi cheltuielilor bugetului actualei comune Bălăbăneşti.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

